**如昔一時，佛於舍婆提國受歲竟，阿難從佛遊行諸國，欲到婆羅門城。婆羅門城王知佛神德，能化眾生，感動群心，今來到此，誰復樂我？便作制限：若有與佛食、聽佛語者，輸五百金錢。**

**作制限後，佛到其國；將阿難持缽入城乞食，城中眾人皆閉門不應，佛空缽而出。**

**是時，一家有一老使人，持破瓦器，盛臭潘澱，出門棄之。見佛世尊空缽而來，老使人見佛相好，金色白毫，肉髻丈光，缽空無食。見已思惟；如此神人，應食天廚，今自降身持缽行乞，必是大慈愍一切故；**

**信心清淨，欲好供養，無由如願。慚愧白佛：思欲設供，更不能得，今此弊食，佛須者可取！佛知其心信敬清淨，伸手以缽受其施食；佛時即笑，出五色光，普照天地，還從眉間相入。**

**阿難合掌長跪白佛：唯然！世尊！今笑因緣，願聞其意！佛告阿難：汝見老女人信心施佛食不？阿難言：見。佛言：是老女人施佛食故，十五劫中天上人間受福快樂，不墮惡道；後得男子身，出家學道，成辟支佛，入無餘涅槃。**

**爾時，佛邊有一婆羅門立，說偈言：**

**汝是日種剎利姓，淨飯國王之太子，而以食故大妄語，如此臭食報何重？**

**是時，佛出廣長舌，覆面上至髮際。語婆羅門言：汝見經書頗有如此舌人而作妄語不？婆羅門言：若人舌能覆鼻，言無虛妄，何況乃至髮際？我心信佛，必不妄語；不解小施，報多如是！**

**佛告婆羅門：汝頗曾見世所希有難見事不？婆羅門言：見！我曾共婆羅門道中行，見一尼拘盧陀樹，蔭覆賈客五百乘車，蔭猶不盡，是謂希有難見事也！佛言：此樹種子，其形大小？答言：大如芥子三分之一。**

**佛言：誰當信汝言者，樹大乃爾，而種子甚小！婆羅門言：實爾！世尊！我眼見之，非虛妄也。佛言：我亦如是，見老女人淨信心施，得大果報，亦如此樹，因少報多；又是如來福田良美之所致也。**

**婆羅門心開意解，五體投地，悔過向佛：我心無狀，愚不信佛。佛為種種說法，得初道果；即時舉手大發聲言：一切眾人，甘露門開，如何不出！城中一切諸婆羅門，皆送五百金錢與王，迎佛供養；皆言得甘露味，誰當惜此五百金錢！眾人皆去，制限法破。是婆羅門王，亦共臣民歸命佛法，城中人一切皆得淨信。如是佛出廣長舌相，為不信者故。**

**大智度論卷第八**